શરદ પવાર સાથે પણ એવા જ સંબંધો. નરેન્દ્ર મોદીએ તેમને પોતાના રાજકીય ગુરુ કહ્યાં છે. નાણાબંધી પછી પૂણેમાં એક સભા હતી ત્યારે તેમણે આવું જાહેરમાં કહ્યું હતું. શિવસેના સાથે જો વાંકું પડ્યું અને મહારાષ્ટ્રની ભાજપની સરકારને ટેકાની જરૂર પડી તો શરદ પવારની એનસીપી તૈયાર થઈ જશે એમ ઘણાં નિરિક્ષકોને લાગે છે. રાષ્ટ્રીય સ્તરે પણ તક મળે ત્યારે પવારની મદદ લઈ શકાશે તેવો આભાસ ભાજપે ઊભો કરેલો છે. બીજી બાજુ શરદ પવાર જાણે છે કે પોતાના જેવા મહત્ત્વાકાંક્ષી માણસને મોદી ક્યારેય મહત્ત્વ ન આપે. પોતાનો ટેકો લઈને પોતાને જ નબળાં પાડી દે. હકીકતમાં તેમને સમજાવા લાગ્યું હતું કે એનસીપી ભાજપને ટેકો આપી શકે છે તેવી વાતો ફેલાવીને ભાજપે મહારાષ્ટ્રમાં તેમની સ્થિતિ કંઈક અંશે કફોડી કરી પણ દીધી છે.